- Det er en drøm, der går i opfyldelse, udbryder en glad Lasse Frimand Jensen efter at være valgt som ny spidskandidat for Socialdemokratiet i Aalborg. - Jeg er utrolig lykkelig over den situation, jeg står i. Det er en kæmpe ære for mig. Det er en af de bedste dage i mit liv. Den nye borgmester i Aalborg Kommune er tirsdag aften fundet i Vejgaardhallen, da det blev afsløret, hvordan de socialdemokratiske medlemmer stemte. Derfor kan 37-årige Lasse Frimand Jensen nu kalde sig kommunens nye og yngste borgmester nogensinde. Et splittet parti På trods af et forholdsvis splittet parti, hvor 366 af medlemmerne stemte på Lasse Frimand Jensen, og 307 stemte på Flemming Møller Mortensen, er den nye borgmester optimistisk i forhold til den opgave, han nu står over for. At samle partiet. - Vi har aldrig stået stærkere sammen end, vi gør nu, siger Lasse Frimand Jensen. - Vi støtter op om den, der vinder valget. Det er en tradition, fordi vi respekterer demokratiet. Vi står sammen og viser fællesskab. Borgmester i tre generationer Det er den 19. juni, Lasse Frimand Jensen kan iklæde sig borgmesterkæden på for første gang, hvor det næste møde i Aalborg byråd finder sted og ved samme lejlighed begynde sit nye arbejde på borgmesterkontoret. Et arbejde, der går i arv, kunne man fristes til at sige. For Lasse Frimand Jensen bliver tredje generation i sin familie af borgmestre, da han er søn af tidligere overborgmester i Københavns Kommune, Frank Jensen, og barnebarn til en tidligere borgmester i Støvring.

Referat:
Han bliver tredje generation i sin familie, der iklæder sig en borgmesterkæde.